ไฟแนนทูเดย์
โดย...ใจฮิน
4 มิ.ย. 2558

โดย...ใจฮิน
...สมหมาย ภาษี รมว.คลัง ในที่สุดก็ยอมถอยไม่ปรับเพิ่มภาษีมูลค่าเพิ่ม (แวต) โดยยังให้คงที่อัตรา 7% ออกไปอีก 1 ปี ถือเป็นอีกส่วนของการปฏิรูปภาษีครั้งใหญ่ของประเทศที่ไม่เป็นไปตามแผน เนื่องจากเศรษฐกิจไม่เอื้ออำนวยเกรงว่าประชาชนจะไม่เข้าใจ
...การปฏิรูปกฎหมายภาษีที่เหลือต้องจับตาการเดินหน้าออกกฎหมายภาษีที่ดินและสิ่งปลูกสร้าง ที่สมหมายโยนหินก้อนใหญ่ถามทางรอบใหม่ว่าจะเสนอให้คณะรัฐมนตรี (ครม.) และสภานิติบัญญัติแห่งชาติ (สนช.) พิจารณาภายใน 2 เดือนนี้ จะมีแรงกระเพื่อมของผู้ที่ได้รับผลกระทบ จนทำให้รัฐบาลต้องพักยกกฎหมายนี้อีกรอบหนึ่งหรือไม่
...ช่วงนี้ มนัส แจ่มเวหา อธิบดีกรมบัญชีกลาง เดินสายทำงานหนักเร่งการเบิกจ่ายงบประมาณทุกทาง แม้ว่าจะมีข่าวอาจถูกโยกออกจากตำแหน่ง แต่เชื่อว่าสุดท้ายจะยังรักษาเก้าอี้ไว้ได้ไม่ยาก เพราะความผิดไม่มีและผลงานเริ่มเป็นกอบเป็นกำมากขึ้น โดยเฉพาะการเบิกจ่ายงบที่ทำได้เร็วแบบก้าวกระโดด
...เข้าเดือน มิ.ย. บิ๊กกรมสรรพากรหลายคนเริ่มออกอาการหนาวๆ ร้อนๆ เพราะสมหมายคาดเส้นตายให้คณะกรรมการสอบวินัยร้ายแรงข้าราชการระดับสูง กรมสรรพากร ที่เข้าไปมีส่วนเกี่ยวข้องกับการทุจริตกรณีแวตส่งออกปลอม ต้องได้ผลออกมาทันเส้นตายภายในเดือนนี้ เพื่อดำเนินการขั้นเด็ดขาดให้เป็นตัวอย่างต่อไป
...แม้ว่า รังสรรค์ ศรีวรศาสตร์ ปลัดคลัง จะเหลืออายุราชการทำงานไม่กี่เดือน แต่ก็ได้ทิ้งทวนงานใหญ่ตอนรับ พล.อ.ประยุทธ์ จันทร์โอชา นายกรัฐมนตรี มาเป็นประธานประชุมหัวหน้าส่วนราชการระดับปลัดกระทรวง โดยกระทรวงการคลังเป็นเจ้าภาพ จบงานยังได้แถลงข่าวภาวะเศรษฐกิจร่วมกับนายกรัฐมนตรี ถือว่าเป็นเกียรติชิ้นโบแดงก่อนเกษียณอายุราชการ